﻿ ÎNGRIJIND COPIII INSTITUŢIONALIZAŢI: PERCEPŢIA PERSONALULUI DIN APARTAMENTELE DE TIP FAMILIAL DIN BUCUREŞTI ASUPRA MUNCII LOR ŞTEFAN LIPAN nul dintre aspectele importante ale procesului de modernizare al României l-a reprezentat restructurarea sistemului de protecţie Ual copilului. Centrele de îngrijire de mari dimensiuni au fost închise şi s-au creat noi servicii rezidenţiale de mici dimensiuni, precum cele intitulate „apartamentele de tip familial” în care locuiesc între trei şi opt copii. Totodată, s-au introdus şi noi standarde de calitate şi de acreditare. Cercetarea de faţă urmăreşte să aducă o imagine mai detaliată asupra efectelor acestor schimbări, plecând de la perspectiva personalului din apartamentele de tip familial asupra muncii lor. Aceştia sunt cei care petrec cel mai mult timp cu copiii şi care au o influenţă majoră în dezvoltarea lor. Ei îşi consideră munca una complexă, cu multe roluri foarte diferite, unele dintre ele neclare, cu responsabilităţi mari, chiar şi unele pentru care nu au pregătirea necesară. Activităţile de administrare şi cele birocratice sunt privite ca ocupând prea mult timp, timp ce ar putea fi folosit pentru activităţile educaţionale. Un alt aspect al muncii lor il reprezinta şi „munca emoţională” (emotional labour) ce poate duce la epuizare şi la deteriorarea relaţiei cu copiii. Aşadar, articolul sugerează că, deşi au fost implementate diverse proiecte de restructurare, acestea nu au fost corelate îndeajuns cu perspectiva personalului arată că nevoile lor şi cu cele ale copiilor pe termen lung. Cuvinte-cheie: copii instituţionalizaţi, restructurarea sistemului de protecţie al copilului, apartamente de tip familial, munca personalului angajat, îngrijire. INTRODUCERE În 2015, în România, potrivit cifrelor oficiale, un număr de 58 013 de copii se afla în sistemul de protecţie al statului (Ministerul Muncii, 2015). Aşa cum arată raportul United Nations, 40% din aceşti copii sunt instituţionalizaţi din cauza sărăciei (United Nations Human Rights Council Special Rapporteur, 2015). În plan European, regiunea Centrală şi de Est, cu cele 22 de ţări care o compun, are cel mai mare Adresa de contact a autorului: Ştefan Lipan, Departamentul de Sociologie − Facultatea de Ştiinţe Politice, Şcoala Naţională de Studii Politice şi Administrative (SNSPA) Bucureşti Adresa: Bd. Expoziţiei, nr 30A, Bucureşti, România, e-mail: lipan_stefan@yahoo.com. CALITATEA VIEŢII, XXVIII, nr. 2, 2017, p. 139–158 140 ŞTEFAN LIPAN 2 număr de copii instituţionalizaţi din lume, mai precis 626,000 (Unicef, 2010). Această practică a instituţionalizării este încă una foarte comună în cadrul acestor ţări. Copiii aflaţi în această situaţie poartă încă stigma termenului de „abandon”, termen ce ascunde în spatele său o multitudine de situaţii şi factori politici, economici şi sociali care concură la decizia părinţilor de a-şi lăsa copilul în grija statului. Istoria României în ceea ce priveşte această practică este cel puţin una „delicată”. În decembrie 1989, peste 100 000 de copii locuiau în instituţiile statului (Magheru, 2011). După ridicarea vălului care orbise timp de jumătate de secol privirea vestului, România a primit o abundentă vizibilitate internaţională pornind de la acest aspect. O cohortă de organizaţii a venit pentru a filma, documenta şi salva copiii abandonaţi ai regimului comunist. „Inuman”, „îngrozitor”, „iad” – sunt doar câţiva din termenii folosiţi de acestea pentru a descrie situaţia întâlnită (Borcila, 2015). Drept urmare, unul dintre elementele importante ale procesului de tranziţie către capitalismul neoliberal (Cernat, 2006) l-a reprezentat şi închiderea instituţiilor de mari dimensiuni şi reformarea sistemului de protecţie al copilului. Aşadar, începând din 1997, odată cu punerea în aplicare a prevederilor Convenţiei de la Haga asupra Protecţiei Copilului (Tofan şi Batculescu, 2013), a început procesul de reformare şi cel de dezinstituţionalizare a sistemului de protecţie al copilului. Dezinstituţionalizarea presupune reintegrarea copiilor în familiile biologice sau extinse sau alte forme alternative de protecţie de tip familial precum plasamentul la o familie sau o persoană. Magheru (2011) discută despre faptul că, deşi s-au făcut progrese considerabile în ceea ce priveşte protecţia copilului, separarea de familie rămâne una dintre cele mai urgente probleme ale societăţii româneşti. Progresul despre care vorbeşte Magheru face referire la îmbunătăţirea cadrului legislativ, la calitatea serviciilor oferite, argumentând, însă, că numărul de copiii care intră în sistem a rămas similar cu cel de la începutul anilor ʼ90. Câmpean (2010) arată că multe dintre instituţiile de mari dimensiuni au fost restructurate şi că serviciile oferite s-au diversificat: există un sprijin consitent în direcţia reintegrării în familie; alte servicii, precum cel de tip rezidenţial şi familial – plasament în familii, case de tip familial, apartamente; servicii complementare pentru integrarea socială şi profesională. Totodată, au fost formaţi profesionişti în meserii ale îngrijirii copilului, acest lucru fiind corelat cu adoptarea unor standarde minime obligatorii şi cu modificarea cadrului legislativ şi administrativ. 4 Astfel, serviciilor de tip rezidenţial, aflate în subordinea DGASPC , li s-a acordat o importanţă sporită mai ales că 20 887 de copii, în 2015, beneficiau de măsura de protecţie specială în servicii de acest tip (Ministerul Muncii, 2015). În 2014, 46% din numărul total de copii aflaţi în sistemul de protecţie specială beneficiau de servicii de tip rezidenţial, 8% dintre aceştia locuind în apartamente şi case de tip familial (Stănculescu şi alţii, 2016). 4 Direcţia Generală de Asistenţă Socială şi Protecţia Copilului. 3 ÎNGRIJIND COPIII INSTITUŢIONALIZAŢI 141 În cadrul acestor apartamente de tip familial, copiii se află permanent sub 5 observaţia educatorilor sociali . În ultimii ani, numeroase cercetări/rapoarte realizate de diferite instituţii, abordează şi analizează situaţia copiilor din aceste apartamente şi din celelalte servicii rezidenţiale (US Embassy, 2015; Dan şi alţii, 2016; Guth, 2014; United Nations Human Rights Council Special Rapporteur, 2015). Imaginea pe care acestea o prezintă este de cele mai multe ori una negativă, arătând lipsurile şi limitările sistemului de protecţie a copilului. De asemenea, în acest tip de rapoarte, cât şi în numeroase articole de presă şi televiziune (TVR, 2016), imaginea personalului din apartamente şi centre rezidenţiale este una puternic încărcată cu prejudecăţi, ajungându-se până acolo unde sunt folosite cuvinte de tipul „torţionari”. Deşi pot exista situaţii în care angajaţii abuzează de relaţia de putere dintre ei şi copii, trebuie atrasă atenţia asupra riscurilor generalizării unor astfel de cazuri. Aceşti 6 oameni sunt prezentaţi mai degrabă că nişte „figuri” dezumanizate. „Figurile” sunt definite de rolul lor în desfăşurarea unei scenariu (Rorty, 1976). Nu le sunt date roluri datorită trăsăturilor lor, ci mai degrabă au trăsăturile prototipurilor lor mitologice. Astfel că naraţiunea este cea care vine înainte, cea care precedă, cea care „cere” un erou, un salvator sau, în cazul de faţă, un „torţionar”. De asemenea, majoritatea acestor ilustrări nu ia în calcul perspectiva emica, respectiv cea a persoanelor angajate în sistem, cei care se află în prima linie şi cei care petrec cel mai mult timp cu aceşti copii. Mai mult decât atât, studii din domeniul asistenţei şi îngrijirii arată că personalul care este responsabil cu îngrijirea copiilor instituţionalizaţi joacă un rol major în formarea şi dezvoltarea acestora (Ongari şi Tomasi, 2014; Elfer şi alţii, 2003), reliefând astfel importanţa perspectivei sale asupra muncii pe care o desfăşoară. Având în vedere aspectele prezentate mai sus, această cercetare îşi propune să aducă o imagine mai clară asupra activităţii personalului din apartamentele de tip familial în România şi asupra nevoilor sale. Articolul este structurat astfel: după secţiunea în care prezint metodele utilizate în realizarea studiului, voi detalia percepţia personalului asupra muncii pe care o desfăsoară în aceste apartamente şi, ulterior, asupra copiiilor pe care îi au în grijă. Referitor la aceştia din urmă, numeroase studii antropologice consideră copilăria ca fiind un construct istoric, social şi cultural, iar modul în care este înţeles influenţează interacţiunile de zi cu zi (Lancy, 2015; Montgomery, 2009). Pe lângă aceasta, am ales să urmăresc acest aspect plecând de la ideile lui M. Foucault despre problematizare. Aceasta este privită ca un proces în care se produc obiecte ale gândirii şi se referă la 5 Termenul de „educator social” folosit în această cercetare este unul generic, făcând referire la personalul care lucrează în apartamentele de tip familial din Bucureşti. Denumirea postului variază în funcţie de sector, activitatea desfăşurată şi calificare: e.g. inspector de specialitate, inspector educator, îngrijitor copii, lucrător social, inspector, referent, supraveghetor noapte, educator, instructor educaţie. 6 Termenul folosit de Rorty în limba engleză este cel de figures − mai poate fi tradus şi prin siluetă, formă. 142 ŞTEFAN LIPAN 4 cum şi de ce anumite obiecte (fenomene, procese, comportamente) devin o problemă (Foucault, 1985). Astfel, modul în care se construieşte imaginea asupra copiilor este crucială pentru modul în care sunt adresate la nivel practic problemele ce ţin de îngrijirea lor şi de ameliorarea situaţiei acestora. Ultima secţiune din lucrare a fost inspirată de cercetarea de teren, unde am observat că una dintre practicile recurente era cea a cursurilor de formare pentru personalul din apartamente. Totodată, unul din obiectivele „Strategiei Naţionale pentru protecţia şi promovarea drepturilor copilului 2014–2020” (Ministerul Muncii, 2014) îl reprezintă creşterea eficienţei şi eficacităţii sistemului de servicii de îngrijire de tip familial, una dintre căile prin care această se realizează fiind cursurile de formare. Aşadar, în această parte, voi detalia perspectiva personalului asupra acestor cursuri şi a utilităţii lor, în scopul găsirii unor soluţii mai eficiente pentru ameliorarea muncii acestora. METODE DE CERCETARE Principala metodă folosită pentru realizarea acestei cercetări a fost aceea a focus-grupului. Aceste grupuri sunt un tip special de grupuri ce au ca scop ascultarea şi adunarea de informaţii (Krueger şi Casey, 2005). Această metodă permite investigarea detaliată a percepţiilor şi atitudinilor subiecţilor. Focus grupul ca tehnică de cercetare calitativă poate fi descris drept o discuţie moderată, centrată pe o temă bine stabilită (focalizată) la care participă între 6 şi 12 persoane, ţinând cont de omogenitatea opiniilor, structura de vârstă a participanţilor, caracteristici de ordin sociodemografic sau de status etc. Selecţia participanţilor este făcută pe baza unui chestionar de recrutare care asigură omogenitatea grupului de discuţie şi filtrează în acelaşi timp participanţii după caracteristicile sociodemografice dorite. Grupul ţintă al cercetării a fost personalul din apartamentele de tip familial. Au fost desfăşurate un număr de 4 focus-grupuri, cu câte 6–8 participanţi, din 4 sectoare diferite ale Bucureştiului. Participanţii au fost selectaţi astfel încât participanţii la focus-grupuri să reflecte populaţia generală a personalului din apartamente. Raportul HHC România, intitulat Auditul Serviciilor Sociale pentru Copii din România (2012), menţionează că majoritatea personalului care lucrează în aceste apartamente este de genul feminin, cu vârsta de peste 35 de ani, cu un nivel de pregătire mediu. Astfel, la focus-grupuri au participat majoritar femei cu vârsta între 30 şi 58 de ani, cu pregătire medie, dar şi bărbaţi cu vârsta peste 35 de ani. Totodată, am încercat realizarea unui mix în funcţie de experienţa pe care aceste persoane o au în sistem. Drept urmare, am căutat atât persoane cu o experienţă îndelungată, cât şi unele cu mai puţină experienţă. De asemenea, la focus-grupuri au participat atât colegi care lucrau în acelaşi apartament, cât şi din apartamente diferite. În plus, pentru că am urmărit şi percepţia asupra cursurilor de formare adresate personalului, unul dintre focus-grupuri a fost organizat cu persoane care nu participaseră în prealabil la aceste cursuri, iar unul a fost organizat doar cu cei care participaseră. Celelalte focus-grupuri au inclus persoane din ambele categorii. 5 ÎNGRIJIND COPIII INSTITUŢIONALIZAŢI 143 Nu în ultimul rând, o altă metodă folosită a fost cea a observaţiei participative, metodă specifică antropologiei. În observaţia participativă cercetătorul nu este un observator rece, din exterior, ci este implicat în activităţile comunităţii pe care o observă. În cazul de faţă, am participat la unul dintre cursurile de formare organizat de un ONG implicat activ şi constant în ameliorarea situaţiei copiilor instituţionalizaţi. Acest curs a constat în întâlniri săptămânale de 4 ore, timp de două luni şi a fost susţinut de formatori specializaţi şi psihologi. Totodată, am realizat şi o analiză de conţinut a formularelor de feedback şi a rapoartelor finale realizate de către formatori. Am continuat observaţia şi în apartamentele de tip familial, pe care le-am vizitat în repetate rânduri pe perioada desfăşurării cursului, ca reprezentant al ONG-ului amintit mai sus. Limitele cercetării provin din natura focus grupurilor ca interacţiuni sociale structurate şi moderate de un cercetător, care sunt restrânse doar la interacţiuni verbale şi la discuţii de grup (Morgan, 1997). Am încercat compensarea acestor limitări prin observaţia participativă atât în apartamente cât şi la cursurile de formare. Totodată, fiind o cercetare calitativă şi exploratorie, nu are pretenţii de exhaustivitate sau reprezentativitate. PERCEPŢIA PERSONALULUI ASUPRA MUNCII LOR ŞI NEVOILOR ASOCIATE ACESTEIA Înainte de a expune ideile extrase din cercetare, consider că o scurtă descriere a acestor apartamente şi un exemplu de desfăşurare al unei zile al uneia din persoanele cu care am interacţionat vor fi de folos în completarea imaginii pe care încerc să o conturez. Astfel, în principal este vorba despre apartamente cu 3 sau 4 camere, localizate de obicei în cartiere aflate la perifieria oraşului, în care locuiesc între 3 şi 8 copii. Vârstele acestora variază între 3 şi 18 ani, în funcţie de apartament şi de relaţiile de rudenie dintre ei – se încearcă pe cât posibil ca fraţii să locuiască împreună. În fiecare apartament, copiii şi tinerii sunt în grija a 4 sau 6 persoane cu diferite funcţii şi denumiri: educator social, referent, consilier, îngrijitor de noapte. Aceştia lucrează, în funcţie de sectorul în care se află şi a personalului disponibil, în ture de câte 8 sau 12 ore, 5 zile pe săptămâna. Aşa cum menţionează una dintre angajatele care lucrează într-un astfel de apartament, activitatea lor zilnică este una încărcată şi diversă: „Să vă spun cum se desfăşoară o zi din viaţă noastră: venim la ora 7 dimineaţa la seviciu, ne preluăm tura de la supraveghetorii de noapte, după care pregătim copiii... îi trezim, îi spălăm, mă rog... ei se spală... noi îi supraveghem la toaletă... la uşă... după care ne pregătim să mergem la masă. Noi pregătim masa. Cu toţi copiii după noi...că trebuie să-i ţii pe toţi în ochi... dă-mi pâinea, dă-mi cuţitul… După aia, îmbrăcarea. Unde sunt hainele, hai la dulapuri... la noi e totul pe noi... se pregătesc pentru şcoală şi după 144 ŞTEFAN LIPAN 6 aceea noi, educatorii, ne împrăştiem. Spre exemplu, eu mă duc cu doi copii la una dintre şcoli... cealaltă merge cu un copil la şcoala specială. Deci, noi suntem oameni buni la tot. Deci, nu e că mă duc acum, îmi iau grupa şi lucrez... cum era odată... fac ce mi-am propus pentru astăzi cu grupa mea... fac educaţie... nu. Eu mă duc, bântui. Cât timp sunt ei plecaţi, facem curat, gătim, sau mai facem lecţii cu cei care au rămas acasă. Când se întorc de la şcoală acelaşi lucru: mergem cu ei la baie, se schimbă de lucruşoarele de şcoală, mănâncă, apucă-te de teme. Cei din schimbul doi se duc să-i ia de la şcoală pe cei care termină după-amiază. Sunt, însă, copii care ies la 12… 7 adică tot noi mergem, tura de dimineaţă” (Maria, 44) . Acestea sunt doar câteva dintre multiplele aspecte ale muncii într-un astfel de apartament de tip familial. Însă, aşa cum voi arăta în continuare, activitatea lor este una mult mai complexă şi implică, pe lângă activităţile fizice de a face curat, găti etc., şi pe cele ce ţin de munca emoţională şi de educaţie a copiilor. A îngriji în acest caz nu înseamnă doar a avea grijă de corpul acestor copii (Twigg şi alţii, 2011), ci şi a avea grijă de partea imaterială, mai precis de sentimentele şi emoţiile acestora, dar şi de aspectele ce ţin de dezvoltarea lor ca persoane. Astfel, când vine vorba de rolul personalului în apartamente, descrierile sunt foarte variate, iar una dintre ideile pe care putem să le extragem este aceea că acesta este unul foarte complex care implică foarte multe laturi: de la curăţenie, la gătit, cusut, spălat haine, făcut teme, aplanarea conflictelor dintre tineri, muncă emoţională cu copii, birocraţie, asistenţă socială, asistenţă medicală, însoţitori. „Ei, din 99, de când au fost preluaţi de primărie, lucrurile au început să scârţâie... Noi eram educatoare suplinitoare, dădeam examenul acela în fiecare an, ne definitivam dacă mai făceam o facultate… Acuma eşti instructor de educaţie, fizică şi sport. Nici măcar denumirea noastră nu mai spune ce trebuie să faci sau ce să... Nouă asta ne-ar place să facem, ce făceam atunci. Noi lucrăm, ştiam că aveam activităţile astea de făcut, aveam foarte clar stabilite activităţile. Acum nu mai e aşa. Faci de toate” (Ioana, 45). „În momentul în care capacitatea este maximă, îi dau dreptate colegei mele, pentru că avem copiii mai mici cu care trebuie să ai răbdare, că faci vine copilul de clasa a 8-a, unde trebuie să faci bastonaşe şi altele. Pe urmă un comentariu, automat s-a ridicat ştacheta ca şi atenţie, ca şi pregătire, ca şi tot. Ei, şi în momentul acela vine un al treilea care zice: mie mi-e foame, e normal, trebuie să-i dai. Şi acum eu ce fac? Mă gândesc şi la bucătărie să nu aprindă aragazul să nu facem bum, mă gândesc şi la ăla mic că nu şi-a terminat liniuţele, tre să stau şi lângă ăla care are capacitatea anul asta” (Florentina, 42). „Ce faci când vine acasă supărată că a părăsit-o prietenul sau că mai ştiu eu ce? O văd, o las ca pe ea, se duce în cameră şi plânge. Mă duc acolo 7 Pentru păstrarea confidenţialităţii participanţilor, toate numele au fost schimbate cu unele fictive. 7 ÎNGRIJIND COPIII INSTITUŢIONALIZAŢI 145 şi mă fac că am treabă pe acolo. Nici nu vreau să o forţez să-mi zică ce s-a întâmplat. Îmi zice ea când poate. Mă doare sufletul să o văd când suferă. Dar vine ea când e pregătită şi vorbim despre asta mai mult” (Sabina, 50). Majoritatea interlocutorilor menţionează neclaritatea îndatoririlor pe care trebuie să le îndeplinească. Pe lângă activităţile de întreţinere a apartamentului, de pregătire a mâncării şi de spălat hainele copiilor, aceştia se întâlnesc şi cu probleme specifice adolescenţei: relaţii intime, violenţă sau abuzul de droguri. Însă, pentru a putea adresa aceste situaţii, au nevoie de timp – timp pe care nu-l au pentru că au foarte multe lucruri administrative şi birocratice de îndeplinit. Spre exemplu, într-unul din apartamentele vizitate, personalul trebuia să scrie zilnic în mai multe caiete diferite: activităţile zilnice, medicaţie, meniul zilei, observaţii individuale, bilete de voie, rapoarte săptămânale. „Noi, ca educatori facem de toate. Nu ne ocupăm numai de educaţie. Suntem orice în afară de educator. Bone...nici măcar bone. Menajeră, bucătăreasă, cărăuş şi bonă, criptolog, gestionar, nutriţionist pe alocuri. Avem atâtea lucruri de scris că zici că suntem scriitori. Şi ar vrea şi ei mai mult, simte nevoia....la 3–4 ani...să-l iei şi în braţe...dar n-ai timp...că trebuie să mergi la aragaz...nu pot să stau în sufragerie să ne jucăm...şi dacă tot vin şi plec...deja l-am întrerupt....sau poate are ceva important să-mi spună, vrea să-l bagi în seamă, vrea să-l asculţi, vrea să-l mângâi. N-am timp” (Nicoleta, 40). Această lipsa de timp este şi mai evidentă atunci când vorbim despre copiii cu nevoi speciale, care au nevoie de mai multă atenţie. Aşa cum menţionează una dintre interlocutoare: „Noi suntem educatori: nu prea se demonstrează chestia asta în practică, pentru că mai sunt şi copii cu nevoi speciale, deci timpul acordat lor trebuie să fie mult mai lung decât avem noi timp...pentru că facem prea multă «gospodărie»: spălăm, călcăm, gătim, cărăm alimente, dus la şcoală, adus, adică sunt altele care, de fapt, sunt auxiliare. Deci, cei de la centru privesc copilul doar că trebuie să mănânce şi atât. Dar prea puţin timp acordat educaţiei” (Miruna, 50). Confuzia de roluri şi de îndatoriri devine şi mai evidentă atunci când vine vorba de activităţi pentru care personalul nu este calificat. Unul dintre exemplele cele mai clare este cel al administrării medicaţiei copiilor. Unii dintre aceştia se află sub tratament din varii motive pe care nu le voi aborda aici, iar angajaţii sunt responsabili şi pentru urmarea acestui tratament. Această activitate, spun respondenţii, ar trebui făcută de un cadru medical specializat, pentru că este o responsabilitatea prea mare pentru ei. „De exemplu administrarea tratamentului...de dimineaţă am vrut să-i dau tratamentul unui copil şi a refuzat cu desăvârşire un anumit tratament. Pentru că îl adoarme. Asta trebuie să o facă un cadru medical specializat... 146 ŞTEFAN LIPAN 8 care observă copilul… Dacă i-am dat mai mult copilului şi i se face rău... cine i-a administrat?” (Marian, 50). „Eu m-am înţepat de mai multe ori cu seringa...pentru a face lichid medicamentul respectiv. Sunt sarcini pentru care nu avem calificare. E frustrant să faci sarcinile astea şi să fii responsabil pentru ele” (Cosmina, 32). Un alt motiv pentru aglomerea timpului cu diverse activităţi auxiliare este, în unele dintre cazuri, personalul redus. Spre exemplu, acesta este motivul pentru care unii dintre angajaţi au ture de câte 12 ore. Această situaţie este în strânsă legătură cu una dintre nemulţumirile recurente care au fost menţionate de interlocutori, mai precis remuneraţia insuficientă pe care o primesc. Aceasta duce, alături de alte aspecte, la o motivaţie scăzută a personalului în a-şi desfăşura activitatea. De asemenea unul dintre aspectele importante menţionate de respondenţi a fost şi nevoia unei diversităţi mai mare de gen în rândul personalului. Dat fiind că marea majoritate a angajaţilor este formată din femei, acestea au susţinut şi nevoia unor modele masculine în viaţa copiilor cu care lucrează. „Ar trebui şi o mai bună motivare a educatorului – nu avem parte financiară, nu avem cum să mărim salariile, am înţeles, dar există şi alte forme de motivaţie. Şi faptul că îi spui felicitări sau că îl evidenţiezi într-o întâlnire [se aude «exact» de la ceilalţi pe fundal] asta îi dă curaj şi îl motivează” (Elena, 39). „De exemplu, la noi la apartament avem numai femei. Nu au niciun model masculin... deci nu autoritatea aia parentală... nu ştiu cum să spun... vine pe acolo câte un psiholog care e vai de capul lui.... ăsta e adevărul.... aibe şi modelul masculin...n-am făcut noi prea multă Eu cred că contează să psihologie, dar contează” (Constanţa, 45). A fost menţionată şi o nevoie a unui buget mai mare pentru activităţi de zi cu zi în apartamente. De multe ori, copiii nu doresc să iasă în parc sau nu participă la evenimente la şcoală tocmai pentru că nu au bani în timp util. „Mi-aş dori să avem la apartament un buget alocat, pur şi simplu stabilit, de care fiu sigură că-l am, ca atunci când gândesc la început de an un proiect, în care să implic copii, să-l am la dispoziţie ca să pot desfăşura astfel de activităţi. Copiii refuză să iasă la plimbare tocmai pentru nu au bani. Mai sunt situaţii în care în cadrul şcolii au eveniment şi ei se simt defavorizaţi pentru că nu avem la timp fondul pentru excursii” (Magda, 39). Un alt aspect important este cel al regulamentelor. Aşa cum am menţionat mai sus, au fost introduse noi standarde de calitate în ceea ce priveşte îngrijirea, însă, aşa cum reiese din cercetarea efectuată, acestea sunt considerate de către personal că îngreunând relaţionarea cu copiii. Acest lucru se întâmplă pentru că persoanele angajate, pentru a putea respecta aceste reguli, trebuie să impună noi reguli copiilor. Practic, dacă iniţial aceste regulamente au fost gândite ca adresându-se personalului 9 ÎNGRIJIND COPIII INSTITUŢIONALIZAŢI 147 angajat, ele se transformă ulterior în reguli pentru copii. Totodată, aşa cum au menţionat mulţi dintre interlocutori, această standardizare fac ca munca lor să devină monotonă, repetitivă. Astfel, comunicarea dintre personal şi copii devine mai dificilă. În plus, aplicarea acestor reguli este verificată în mod constant de multiple vizite de control din partea conducerii. Acest lucru reprezintă o sursă de stres suplimentară pentru personal care, de cele mai multe ori, este tras la răspundere pentru diferitele situaţii care apar. „Reguli mai puţine pentru personal, faptul că noi avem foarte multe reguli pentru noi, noi trebuie să le respectăm şi atunci... Dacă n-ar fi atât de multe reguli, n-am frustra nici noi copiii prin regulile pe care le avem noi şi pe care, ulterior, noi le impunem lor. Şi regulile astea mai puţine ne-ar face şi pe noi să comunicăm mai uşor cu ei. De multe ori nu putem să facem asta pentru că, asta este, undeva comunicarea se opreşte acolo unde începe regula” (Nela, 47). Pe lângă cele prezentate mai sus, personalul din apartamente a subliniat importanţa echipei şi a funcţionării acesteia în activitatea lor cu copiii. Această idee a reieşit în mod recurent în discuţiile purtate, iar una dintre căile prin care această echipa se poate închega, în viziunea personalului, o reprezintă şi participarea la cursuri de formare sau grupuri de suport. A fost menţionat şi faptul că o echipa închegată, care să comunice mai bine, o echipă pluridisciplinară, care să cuprindă nu numai personalul care lucrează în mod direct cu aceşti copii, dar şi asistenţii sociali, psihologii şi alte persoane din sistem, ar putea asigura o constanţă, o continuitate în procesul de dezvoltare al copilului. Totodată, în multiple rânduri, participanţii la discuţii au menţionat că de cele mai multe ori nevoile şi cerinţele lor nu sunt ascultate de către persoanele aflate ierarhic mai sus. Acest lucru atrage după sine o nemulţumire faţă de mediul de muncă, ceea ce face ca şi relaţiile cu copiii să aibă de suferit. „Noi formăm caractere – în echipă poate să existe cineva care poate lucra pe acumularea de informaţii dar şi cineva care poate forma partea de caractere. Deci noi trebuie să formăm la ei nişte caractere. Să devină niş te oameni care să poată să convieţuiască în societate frumos cu ceilalţi...şi atunci rolul educatorului social este mult mai de preţ decât cel al educatorului din clasă” (Iulia, 33). „Aş vrea să fie consultaţi şi educatorii: educatorul are acum rolul cumva de cenuşăreasa. Adică ea răspunde, dar nu este consultat, nu este tratat, nu are statutul lui de specialist. Adică îl angajezi să facă educaţie, dar nu îl laşi să gândească el drumul educativ şi să ţii cont de părerea lui. Dacă tot îi cer răspundere, atunci trebuie să-l las şi pe el. Intervin factori colaterali, care, fiind departe de subiect, nu vin totdeauna cu cele mai bune soluţii, mai mult încurcă decât ajută. Dar dacă se întâmplă un lucru nedorit, atunci educatorul este cel care răspunde. Tocmai pentru că nu există o comunicare, nu există întâlniri precum grupurile de suport sau cursurile de formare în care să ne 148 ŞTEFAN LIPAN 10 aşezăm la masă şi să atacăm problema şi nu persoana. De regulă atacăm persoane” (Maria, 44). „De multe ori copilul este bulversat pentru că nu există o comunicare cu cei de la centru. Noi lucrăm bine între noi, educatorii, dar mai sus nu mai e… E ca şi în familie, dacă unul trage într-un sens şi celălalt în alt sens-asta se întâmplă şi cu copiii noştri – unul zice aşa, altul zice aşa şi nu există unitate” (Elena, 39). „Copiii speculează foarte tare şi relaţia dintre noi...dacă văd că undeva scârţâie...imediat simt. De aceea e foarte important să putem comunica între noi, să fim o echipa unită” (Georgiana, 48). „E important să avem o mai bună colaborare cu toţi colegii şi cu echipa pluridisciplinară – adică cu asistenţii sociali...cu toţi. Că nu ne descurcăm singuri. Ei există teoretic, în umbră. Este formată din asistent sociali, medic, psiholog şi intervine când sunt abateri comportamentale la copii. Dar până una alta, noi facem ce ar trebui să facă ei...le facem cam pe toate. Copiii la noi vin să ne spună problemele. Noi suntem în prima linie” (Oana, 40). Persoanele angajate în aceste apartamente au discutat şi despre satisfacţiile pe care le au in munca lor. În majoritatea cazurilor, ele sunt legate de rezultatele şcolare pe care le au copiii, de momentele de afecţiune cu copiii şi de relaţionarea eficientă cu aceştia, sau de mulţumirile pe care le primesc de la tinerii care au părăsit sistemul şi se descurcă de unii singuri. În acelaşi timp, pentru că de multe ori apar dificultăţi în parcursul şcolar al copiilor, acesta devine o sursă de nemulţumire pentru cei cu care am discutat. Trebuie amintită aici şi relevanţa mediului familial pentru evoluţia şcolară. Aşa cum arată Ţoc (2016), rezultatele educaţionale sunt influenţate mai degrabă de factori familiali, decât de factori şcolari, aspect ce subliniază importanţa situaţiei personalului din apartamente pentru dezvoltarea copiilor. „Satisfacţia nu se vede de pe o zi pe alta. Se vede în timp... la fel ca şi actorul, după ce s-a terminat piesa... aplauzele. Satisfacţia noastră vine din realizarea obiectivelor – ce ne-am propus... dar noi ne propunem una şi se alege praful de ce ne propunem noi. Pentru că n-avem timp de toţi şi de toate” (Elena, 39). „E satisfacţia muncii împlinite când vezi că ei reuşesc la şcoală. Că simţi că nu ai muncit în zadar, că nu te-ai zbătut. Noi ne şi implicăm foarte mult... punem suflet în ceea ce facem... atunci când rezultatele sunt bune, ştim şi noi că am avut acolo un aport... Mie îmi place ceea ce fac, dar în momentul în care vezi că nu ai rezultate, ajunge să nu-ţi mai placă... ori te simţi inutil. Te întâlneşti cu o fată care a depăşit 18 ani şi îţi zice că şi-a găsit un job bun din care se poate întreţine să-şi plătească o chirie, că s-a căsătorit, te întâlneşti cu familia. Satisfacţie” (Anca, 42). „Cel mai frustrant: abandonul şcolar... că muncim cu ele atâta timp şi în clasa a 10-a abandonează. Uneori simţi că e muncă în zadar... pentru că ce clădim noi cu cei mai mici, dărâma cei mari” (Florin, 44). 11 ÎNGRIJIND COPIII INSTITUŢIONALIZAŢI 149 PERCEPŢIA PERSONALULUI ASUPRA COPIILOR AFLAŢI IN GRIJĂ ŞI A NEVOILOR LOR Personalul din apartamentele de tip familial lucrează în fiecare zi alături de copii, petrec foarte mult timp cu ei şi creează, astfel, relaţii foarte strânse cu aceştia. Aşa cum am arătat în partea introductivă a acestui articol, perspectiva personalului asupra copiilor afectează modul în care aceştia se raportează la ei şi modul în care îşi desfăşoară activitatatea (vezi şi Antonyan, 2015). Părerile personalului sunt destul de împărţite în ceea ce priveşte copiii, ceea ce arată şi diversitatea caracterelor acestora. Astfel, unii consideră aceşti copii că sunt ambiţioşi, alţii că sunt încăpăţânaţi, că sunt uşor influenţabili din afară, plafonaţi, răzvrătiţi, luptători, oportunişti, dependenţi, sensibili, agitaţi. Cu toate acestea, există anumite aspecte care au apărut în mod recurent şi care merită menţionate aici: lipsa motivării, debusolarea, o încredere în sine scăzută. Prima dintre acestea, motivarea, este cea care apare cel mai des, fiind şi una din cele mai des menţionate ca fiind sursă a frustrărilor. Faptul că educatorii nu ştiu de multe ori cum să-i motiveze, nu ştiu cum ar putea să-i facă pe copii să se concentreze pe şcoală şi pe rezultatele şcolare, reprezintă o sursă a frustrării în muncă lor. Personalul vede copiii şi tinerii cu care lucrează zilnic că neavând un scop clar, definit în viaţă, fiind uşor atraşi în medii viciate care îi influenţează foarte mult. Acest lucru, spun ei, se leagă de lipsa de motivaţie pe care o au, pentru că nu consideră educaţia ca fiind o cale pentru îmbunătăţirea situaţiei personale. Totodată, această discuţie despre motivare şi atenţie trebuie înţeleasă într-un context mai larg al unor fenomene globale. Mai precis, aşa cum arată Wu (2016), cantitatea de informaţii la care suntem expuşi zilnic este una impresionantă, iar asta creează deficienţe de atenţie. Nu e de mirare cât de uşor sunt diagnosticaţi astăzi mulţi copii (este şi cazul copiilor din apartamente) cu afecţiuni precum ADHD, deşi există multiple studii care arată că această afecţiune, necunoscută până în secolul al XX-lea, este în mare parte un construct social (Timmi şi Taylor, 2003; Goodwin, 2010). „– Sunt debusolaţi total – nu ştiu ce vor, nu ştiu încotro să o apuce, trăiesc în virtutea inerţiei. Fără perspective de viitor – avem nişte fete care zic: a, păi noi o să avem un apartament cu 3 camere... şi de unde o să ai tu apartamentul ăla cu 3 camere? Cine o să ţi-l dea ţie? Nu ştiu doamnă, dar eu o să am apartament cu 3 camere. ioşi. – Nu toţi copiii sunt la fel... spre exemplu eu am unii foarte ambiţ – La mine nu e niciunul ambiţios. – Unii sunt plafonaţi, alţii răzvrătiţi (discuţie între participanţi la focus- grup). Sunt nemotivaţi, nu sunt atenţi – asta cred că e cel mai important. Ceea ce mă frământă pe mine este crearea motivaţiei la copil. E o chestie foarte delicată pentru că legislaţia prevede că dacă copilul nu vrea să facă ceva, noi nu putem să facem nimic... Asta nu înseamnă că stăm picior peste picior, ne mai uităm la cartoon... facem ce vor ei. Mie mi se pare normal să facem în 150 ŞTEFAN LIPAN 12 aşa fel încât să îi facem să îi tragem după noi... că ei trebuie scoşi din lumea lor că se uită numai pe cartoon şi pe mtv sau zu. Trebuie să-i scoţi de acolo, să-i târăşti şi să vadă şi ei ce e în jurul lor. Bineînţeles că asta trebuie continuat cu munca în sine” (Ileana, 40). Încrederea în sine scăzută este legată, spun participanţii, de nevoile afective pe care aceştia le au. Toţi participanţii au ridicat această problemă şi menţionează nevoia de afecţiune ca fiind principala nevoie pe care copiii cu care lucreză o au. Totodată, respondenţii menţionează că acest lucru devine de multe ori greu de gestionat, atât din cauza rolului confuz pe care îl au, a regulamentelor pe care trebuie să le respecte, dar şi a dificultăţilor emoţionale. Acest ultim aspect se încadrează în ceea ce James (1989) 8 numeşte muncă emoţională , mai precis muncă cu emoţiile altor persoane, o activitate din care o parte importantă o reprezintă reglarea acestor emoţii. Efectele acestei munci 9 pe termen lung se observă în ceea ce specialiştii numesc „oboseala compasiunii” ce poate fi înţeleasă ca o epuizare, o apatie, o indiferenţă dezvoltată în faţă suferinţei, burnout, sau stress în urma expunerii prelungite la situaţii traumatice (Lynch şi Lobo, 2012). Multe dintre persoanele cu care am discutat au adus în prim plan situaţii similare de epuizare în muncă pe care o desfăşoară. Orele lungi de muncă şi de expunerea la situaţii traumatice fac ca acest tip de muncă să fie unul ce poate avea efecte dăunătoare asupra bunăstării personalului angajat. „Stimă de sine e scăzută la ei şi de asta e foarte greu de multe ori să se apuce de orice. Sunt sensibili şi dependenţi de noi. Nevoia de afecţiune e cea mai mare. Afecţiunea de când s-a născut este cea mai importantă... dacă a avut de când s-a născut afecţiune probabil şi el ca copil este altfel... e mai sigur pe el. Când ai afecţiune, ai siguranţă şi atunci poţi să mergi şi să-ţi faci visele... ei n-au vise” (Iulia, 33). „Toţi au nevoie de afectivitate, dar trebuie să ştim cum o dozăm. Că nu poţi să-l iei în braţe să-l pupi, să-i spui te iubesc înainte de culcare, că nu eşti în poziţia asta. Trebuie sa ştii cât să dai, pentru că dacă ai dat prea mult, eşti perceput diferit. Şi aici se greşeşte foarte mult. Dacă eu îl bag un pic mai mult în seamă pe cel de 3 ani... sau dacă îi cumperi numai uneia ceva... ştii ce rivalitate se creează între ei?” (Oana, 40). „Uneori suntem prea obosiţi să mai facem faţă şi ne enervăm şi noi. Că suntem şi noi oameni, nu poţi mereu să fii indiferent” (Constanţa, 45). PERCEPŢIA PERSONALULUI ASUPRA CURSURILOR DE FORMARE PROFESIONALĂ Raportul HHC România menţionează faptul că 28% din personalul angajat în DGASPC-uri, care însumează în total 50 837 angajaţi, a beneficiat de formare 8 Traducere a termenului din limba engleză: emotional labour. 9 Traducere a termenului din limba engleză: compassion fatigue. 13 ÎNGRIJIND COPIII INSTITUŢIONALIZAŢI 151 profesională în anul 2010. „Directorii spun că sunt absolut necesare nişte criterii mai riguroase de selecţie la angajare, care să asigure calitatea necesară a resurselor umane în lucrul cu copiii. Selecţia personalului nu se face pe baza unor cunoştinţe şi abilităţi, ci pornind de la presupunerea că acestea vor fi acumulate ulterior. Astfel, după angajare, devine evidentă nevoia de formare profesională de calitate. Profesionalizarea personalului angajat al DGASPC-urilor ar trebui să reprezinte o prioritate la nivel de strategie a fiecărui DGASPC. Cu toate acestea, planurile de formare sunt implementate doar selectiv de către majoritatea DGASPC-urilor, în funcţie de resurse. Majoritatea personalului format în 2010 şi 2011 este constituit din angajaţi care provin din aparatul propriu al DGASPC-urilor, şi nu din personalul de îngrijire directă a copiilor” (HHC România, 2012: 17). Aşa cum am menţionat în partea introductivă, am considerat oportună o explorare a practicii cursurilor de formare pentru că ele sunt privite de către autorităţi ca una dintre modalităţile de ameliorare a situaţiei din apartamente. În cazul de faţă, cursul la care am participat era de tipul unui grup de suport în care participanţii erau învăţaţi cum să relaţioneze mai bine cu copiii, le erau prezentate câteva teorii ale dezvoltării provenite din psihologie şi erau antrenaţi în exerciţii practice în care se încerca dezvoltarea reflexivităţii şi a atenţiei. Am încercat să observ diferenţele între persoanele care au participat la cursuri şi cele care nu au făcut-o, organizând 2 focus-grupuri separate cu aceştia, punând aceleaşi seturi de întrebări şi urmărind răspunsurile lor la întrebările ce vizau relaţionarea cu copiii şi munca pe care aceştia o desfăşoară. Observaţia participativă la aceste cursuri a fost foarte utilă pentru că mi-a permis să urmăresc dacă anumite elemente specifice ce au fost transmise la aceste cursuri au fost preluate de către participanţi şi dacă au avut un impact asupra activităţii lor. Astfel, persoanele care au participat la cursuri au arătat o perspectiva diferită faţă de cele care nu au beneficiat de acestea, folosind în limbaj şi în analiza comportamentelor copiilor, unele idei pe care le-au preluat de la cursuri. Astfel, în citatele de mai jos sunt câteva exemple concrete ale unui limbaj asemănător cu cel din cadrul grupurilor de suport. „Ştii povestea pe care o spunea Marina [formatorul]...când spunea de fata respectivă care avea nevoie de afecţiune... de atenţie? Aşa e şi cazul ăsta” (Mirela, 40). „– Nu ştiu dacă este firea ei aşa... poate ceva a declanşat asta... subsolul10 . – Păi de ce spun... ce e acolo, iese. – Beciul lui era mama (discuţie între participanţi la cursuri). – De ce crezi că s-a îndrăgostit de el? Au făcut o confuzie de roluri, nu-l mai percepeau ca pe cineva care a venit să le ajute. – Da, asta vine din copilărie, de la subsol, cum zicea Rozi” (discuţie între participanţi la cursuri). 10 Subsolul/beciul sunt metafore folosite de către unul dintre formatori pentru a descrie inconştientul. 152 ŞTEFAN LIPAN 14 Unele dintre elementele urmărite de către aceste grupuri de suport a fost familiarizarea participanţilor cu noţiunile de „ascultare activă” şi „critică constructivă”. În acest sens, formatorii au organizat activităţi practice în care participanţii au putut intra în diferite roluri, fiind totodată bune momente de dezvoltare a autoreflexivităţii participanţilor. Astfel, respondentii au mentionat ca aceste idei au fost folosite în practică iar copii au resimţit efectul acestora. „– Folosiţi ascultarea activă? Aţi observat ceva schimbări? – Da, desigur. Te solicită ei acum. Au văzut că îi asculţi şi ei te solicită: doamnă, pot să vorbesc ceva cu dumneavoastră? Între patru ochi? – Avem mai multe informaţii acum, dacă stai să-l asculţi. – Sunt mai deschişi acum. Dacă te vedea la cratiţă nu mai venea să te întrebe. Dar acum, dacă stai să-l asculţi, dacă îi dai 5 minute, te întreabă: «puteţi să …? pot să vă spun?» «Da», mă opresc. «Dar nu vreau să mă audă nimeni.» «Ok, mergem într-o cameră, hai.» – Ei au văzut: doamna mă ascultă, doamna nu mă ascultă şi tot aşa. Şi atunci aşteaptă să vină respectiva care îi ascultă ca să-şi spună problema. – Eu mă uit că s-au schimbat... ei deja ştiu cine îi ascultă, cine nu (discuţii cu participanţii la cursuri). Şi folosim din ce-am învăţat, ascultarea activă. Înainte găteam şi copilul vorbea. Nu, acum mă opresc, las asta şi îl ascult, nu-l întrerup şi după aia luăm părticică cu părticică. În schimb am observat o chestie foarte interesantă. Cei patru fraţi: la ei există «beciul» şi «mansarda». Atât. Nu au living-ul. Ei trăiesc în trecut şi în viitor. Prezentul pentru ei nu contează. Îşi amintesc doar de centru... deci beciul: că mi-a luat cerceii, că mi-a făcut, mi- a dres. Şi de viitor: o să vină mama să mă ia” (Anca, 42). În cazul celor care nu au beneficiat de cursuri au existat persoane care puneau preţ pe ascultarea copiilor, însă nu erau familiari cu conceptele de „ascultare activă” sau de „critică constructivă”. Totodată, metodele folosite în comunicarea cu copiii variau în funcţie de fiecare persoană şi experienţa acesteia. „– Ce înseamnă pentru dumneavoastră ascultarea activă? – Că sunt atenţi la ce le spunem noi: prin semne şi prin expresii şi prin limbajul trupului. – Dacă mă uit prin privire, tu să înţelegi ce vreau eu (discuţii cu persoane care nu participaseră la cursuri). – Cum vă exprimaţi nemulţumirile faţă de copil? Ce înseamnă critică constructivă? – Adică să înţeleagă ce vreau eu de la el. – Să fie satisfăcător şi de o parte şi ce cealaltă: adică eu să vorbesc şi el să înţeleagă ce vreau de la el. – Păi nu transmiţi nemulţumirile tale copilului... le vorbeşti cu adultul. 15 ÎNGRIJIND COPIII INSTITUŢIONALIZAŢI 153 – Eu am o mini-şedinţă cu ei seara... discuţii libere... hai să vă spun ce nu-mi place mie şi spuneţi şi-voi cu ce sunteţi de acord şi cu ce nu... să se poată exprima liber, să nu creadă că îl cert. – Eu cred că e mai bine tu şi copilul, adică să îi spui în particular” (discuţii cu persoane care nu participaseră la cursuri). Întrebate de importanţa şi utilitatea acestor tipuri de cursuri atât persoanele care au participat la cursuri, cât şi cele care nu au făcut-o şi-au arătat interesul pentru ele şi au menţionat importanţa formării continue pentru munca pe care o întreprind. Au menţionat şi faptul că şi-ar dori să participe la anumite activităţi, inclusiv cursuri, împreună cu copiii, astfel încât să se întărească relaţia pe care o au cu aceştia. Totodată, au existat şi anumite nemulţumiri referitoare la aceste cursuri: faptul că uneori personalul trebuie să aloce resurse din timpul liber pentru a participa la activităţi, faptul că unele persoane erau prea obosite să mai participe activ, sau că multe dintre cursurile la care au participat nu prezentau interes pentru ele. De asemenea, au menţionat că unele persoane ar putea fi reticente către noi metode de interacţiune cu copiii, pentru că ei consideră că experienţa lor de până atunci le este suficientă. „Ce-i trebuie educatorului? Păi îi trebuie pe parcurs să beneficieze din partea instituţiei de cursuri. Ne formăm pe tot parcursul vieţii, nu? Formarea continuă să fie făcută la solicitarea educatorului, la nevoile pe care el le are şi nu impusă” (Marian, 50). „Să aibe o paletă mai largă de cursuri din care să putem alege. Lucruri care să folosească într-adevăr activitatea. Nu doar pentru a bifa un curs. Educatorul e obigat uneori să meargă poate la un curs în care e înghesuit într-o sală, sau mai grav, e din tură de noapte şi musai trebuie să meargă la curs” (Adelina, 39). „Au fost educatorii la nişte cursuri cu copiii, şi educatorii au fost daţi afară. Au stat pe un hol şi copiii au fost primiţi acolo şi s-a desfăşurat activitatea. Şi educatorul n-a ştiut ce s-a petrecut acolo. Doar de transport... suntem însoţitori. Ne-ar plăcea să participăm şi noi la unele, nu la toate. Să ne apropiem reciproc. Noi de el şi el de noi” (Irina, 46). „Da, au fost foarte utile cursurile, categoric. Şi pentru noi şi pentru copiii noştri de acasă. De multe ori ajungem acasă... şi acasă explodăm... acasă refulăm. Ne descărcăm pe copiii noştri” (Sabina, 50). i mi-am dat seama că „Am devenit mai toleranţi. Da, mai tolerantă. Ş sunt caractere diferite, temperamente diferite... şi am învăţat cumva să îi tratăm pe fiecare în felul lor. Deci să nu mai mergem cumva pe un plan aşa total. Cam cum îşi doresc ei... deci clar, ce merge la unul, nu merge la altul. Claudiu care e un melancolic şi e în lumea lui... n-o să meargă la Edi care e foarte aşa... energic” (Magda, 39). „Mai sunt oameni care se încăpăţânează să nu se schimbe... chiar şi în urma acestui curs, oamenii nu s-au schimbat în totalitate. Şi atunci ţine de tine ca şi caracter şi cât de mult vrei să te implici” (Ioana, 45). 154 ŞTEFAN LIPAN 16 Un alt aspect care a reieşit din cercetarea efectuată, a fost şi percepţia personalului despre cursurile organizate pentru copii. O importanţă sporită a fost acordată de către personal necesităţii organizării de formări pentru copii în vederea dobândirii unei meserii. Una dintre descrierile recurente despre copii făcute de personalul angajat este aceea de „debusolare”. Printre cauzele percepute de angajaţi pentru această situaţie a fost expunerea limitată la alte medii, în special la cel al muncii, dar nu numai. Pentru educatori era foarte important ca ei să poată alege să facă, împreună cu copiii, tot felul de activităţi precum vizitarea unor fabrici, a unei ferme etc., astfel încât copiii să poată experimenta ei înşişi diferitele meserii şi medii. Pe lângă acestea, a mai fost menţionată şi importanţa activităţilor sportive, cele preferate de către copil, şi nu impuse; a activităţilor extra-şcolare: ateliere, teatru cinematograf, excursii la sfârşit de săptămână. „Ar fi ideal ca instituţia să poată să organizeze cursuri de formare pentru ei si sa încheie din timp colaborări cu angajatori care să-i şi angajeze pentru că avem o altă problemă: există o imagine în societate a acestor copii, una de respingere, şi mulţi sunt reticenţi în a-i angaja pentru că au o imagine formată, confirmată de-a lungul anilor” (Dorina, 54). „Haideţi să vă spun de ce au ajuns aşa: pentru că nimeni nu s-a ocupat să-i educe în adevăratul sens al cuvântului. Nu s-a dus să facă un atelier ceva, să-i înveţe o meserie de mici, de la 10 ani, să-i ia să vadă cum se face un bocanc, o haină, cum se îngrijeşte. Şcoala a fost privită aşa cum este şi în momentul ăsta: pur şi simplu, fără altceva pe lângă şi aşa nu au altă preocupare” (Maria, 44). CONCLUZII Tranziţia către capitalism a avut implicaţii majore pentru sistemul de protecţie socială în general şi pentru cel al protecţiei copilului în particular (Pasti 2006). Discutând despre protecţia copilului, Negoiţă (2010) menţionează că această restructurare s-a realizat prin adoptarea unor strategii precum descentralizarea şi dezinstituţionalizarea, urmate de o nouă reglementare bazată pe aplicarea unor standarde de calitate şi de acreditare. El argumentează faptul că a fost un proiect de „modernizare”, mai precis, un efort direcţionat către implementarea unor idei de politici vestice care îşi făcuseră apariţia cu câteva decenii în urmă, prin trecerea de la „welfarism” la „liberalism avansat” în politicile sociale. Friedman (2009), vorbind despre sistemul medical, are o opinie similară şi postulează ideea că ceea ce observăm în România este un exemplu al proiectului global neoliberal care şi-a direcţionat atenţia către statul bunăstării (welfare state). Acest lucru este evident în ţările în curs de dezvoltare, unde instituţiile financiare internaţionale pot să ceară retragerea statului din anumite rolului ale sale în societate, ca o condiţie pentru împrumuturi sau integrarea în Uniunea Europeană. 17 ÎNGRIJIND COPIII INSTITUŢIONALIZAŢI 155 În acest context, una dintre condiţiile „modernizării” a fost închiderea instituţiilor de mari dimensiuni, cu peste 150 de copii. Acestea au fost restructurate, iar serviciile oferite au fost multiplicate. În cadrul serviciului de tip rezidenţial, o atenţie sporită a fost acordată unităţilor de mici dimensiuni, mai precis apartamentelor şi caselor de tip familial. Cu toate că există o multitudine de rapoarte de cercetare privind evoluţia sistemului şi situaţia existentă, niciunul nu abordează perspectiva emică a personalului angajat în apartamentele de tip familial, cei care se află în prima linie şi lucrează zi de zi cu copiii. Mai mult decât atât, imaginea personalului prezentată în acest tip de rapoarte este de multe ori încărcată negativ. Având în vedere aceste lucruri, dar şi studiile care arată că personalul care este responsabil cu îngrijirea copiilor instituţionalizaţi joacă un rol major în formarea şi dezvoltarea acestora (Ongari şi Tomasi, 2014; Elfer şi alţii, 2003), cercetarea de faţă şi-a propus să aducă în prim plan perspectiva celor implicaţi direct în munca cu copiii instituţionalizaţi. Am încercat să aduc detalii despre cum percep aceştia munca lor, problemele cu care se întâlnesc zi de zi şi nevoile pe care le au. Astfel, munca în apartamente este descrisă de interlocutori ca fiind una care implică multe roluri, foarte diverse şi de multe ori neclare, iar acest lucru îi împiedică să petreacă mai mult timp cu copiii şi să le ofere atenţia de care au nevoie. Un alt motiv al insatisfacţiei în muncă este acela al unor regulamente prea stricte, care nu iau în seama şi părerea lor sau a copiilor şi le limitează astfel acţiunile pe care le pot face, îngreunând relaţionarea cu copiii. De asemenea, un alt motiv al nemulţumirii lor este acela al remuneraţiei scăzute şi a lipsei de motivare ce reiese de aici. Şi-ar dori, de asemenea, să existe o selecţie a copiilor pe grupe de vârstă pentru a putea lucra mai uşor cu ei. La polul opus, cel al satisfacţiei în muncă, stau rezultatele şcolare bune ale copiilor şi reuşitele acestora pe toate planurile. O altă nemulţumire care a reieşit în mod constant este cea legată de responsabilitatea pentru activităţi pentru care nu sunt calificate, spre exemplu administrarea medicamentelor copiilor care sunt sub tratament. În ceea ce priveşte perspectiva personalului asupra copiilor cu care lucrează zi de zi, aceştia sunt văzuţi ca neavând un scop clar, definit în viaţă, fiind uşor atraşi în medii viciate care îi influenţează foarte mult. Acest lucru, spun ei, se leagă de lipsa de motivaţie pe care o au, pentru că nu consideră educaţia ca fiind o cale pentru îmbunătăţirea situaţiei personale. Încrederea în sine scăzută este legată de nevoile afective pe care aceştia le au. Toţi participanţii au ridicat această problema şi menţionează nevoia de afecţiune ca fiind principala nevoie pe care copiii o au. O importanţă sporită a fost acordată de către personal necesităţii organizării de formări pentru copii în vederea dobândirii unei meserii, de activităţi în care aceştia să experimenteze ei înşişi diferite medii, astfel încât să-şi poată face o idee despre căile pe care le pot urma. Una dintre practicile utilizate pentru ameliorarea situaţiei este cea a cursurilor de formare pentru personal. Acestea sunt considerate de către respondenţi ca fiind foarte importante pentru munca lor, oferindu-le idei şi practici noi pe care să le poată aplica în interacţiunile cu copiii. 156 ŞTEFAN LIPAN 18 Deşi au fost implementate o multitudine de proiecte, de standarde şi de regulamente atât de instituţiile publice, cât şi de ONG-uri active în domeniul protecţiei copilului (pentru sectorul ONG, vezi Spârleanu, 2010), activitatea personalului în apartamentele de tip familial apare ca una dificilă, cu multe roluri şi obligaţii, care implică, pe lângă activităţi de administrare, birocratice, şi multă muncă emoţională. Aceste aspecte, spun persoanele angajate, îngreunează relaţionarea cu copiii şi evoluţia acestora. Printre situaţiile cu care se confruntă copiii şi tinerii instituţionalizaţi se numără dificultăţile emoţionale şi de dezvoltare apărute în urma lipsei ataşamentului faţă de un adult (Ştefăroi, 2008), abandonul şcolar, riscul crescut de abuz, exploatare sau trafic după părăsirea sistemului de protecţie etc. Copiii şi tinerii se confruntă cu un nivel scăzut al încrederii şi stimei de sine, întâmpinând dificultăţi în ceea ce priveşte integrarea profesională, având o cunoaştere slabă a realităţii pieţei muncii. Cu alte cuvinte, dezvoltarea şi implementarea proiectelor de reformare, de restructurare, nu este corelată îndeajuns cu nevoile personalului din apartamente şi cu cel al copiilor, pe termen lung. Drept urmare, consider această cercetare un prim pas către o mai bună înţelegere a situaţiei din sistemul rezidenţial şi, eventual, crearea unui cadru comun de acţiune pentru toţi actorii implicaţi. BIBLIOGRAFIE Antonyan, M., The care for orphans in Armenia: Social heritage and current challenges, in “Today”s children – tomorrow”s parents”, nr. 42, 2015, pp. 5–15. Borcila, A., American Representations of Post-Communism. Television, Travel Sites and Post Cold- War Narratives, New York, Routledge, 2015. Câmpean, C. (coord.), Constantin, P., Mihalache, E., Raport de cercetare:Resurse şi nevoi de suport în integrarea socială a copiilor şi tinerilor protejaţi în servicii rezidenţiale de protecţie a copilului, 2010, disponibil online la http://www.crips.ro/doc/rfactin.pdf. Cernat, L., Europeanization, Varieties of Capitalism and Economic Performance in Central and Eastern Europe, Hampshire and New York, Palgrave Macmillan, 2006. Dan, A., Ciobanu A. M., Bălan, V. C., Bălan V. G., Eşecul Post-Instituţionalizare, 2016, disponibil online la http://desenamviitorul.ro/wp-content/uploads/2016/03/RAPORT-esecul-post-institutionalizare-1.pdf. Elfer, P., Goldschmied, E., Selleck, D., Key Persons in the Nursery, London, David Fulton Publishers, 2003. Foucault, M., Discourse and truth: The problematization of parrhesia, J. Pearson (coord.), Evanston, Northwestern University, 1985. Friedman, J. R., The “Social Case”: Illness, Psychiatry, and Deinstitutionalization in Postsocialist Romania, in “Medical Anthropology Quarterly”, vol. 23, nr. 4, 2009, pp. 375–396. Goodwin, M. A., On the Other Side of Hyperactivity: An Anthropology of ADHD, teza de doctorat, University of California, Berkeley, 2010, disponibil la http://digitalassets.lib.berkeley.edu/etd/ ucb/text/Goodwin_berkeley_0028E_10686.pdf. Guth, A., Reform steps towards child protection. Bulgaria – Romania. A comparative approach, 2014, disponibil online la http://www.childpact.org/wp-content/uploads/2014/04/Reform_steps_Romania- and-Bulgaria.pdf. Hopes and Homes for Children (HHC) Romania, Raport Executiv: Auditul Serviciilor Sociale pentru Copii din România, 2012, disponibil online la https://drive.google.com/file/d/0B3UFn1Xvp 24mRXl3NUtpZzVsUDg/edit. 19 ÎNGRIJIND COPIII INSTITUŢIONALIZAŢI 157 James, N., Emotional labour: skill and work in the social regulation of feelings, in “The Sociological Review”, vol. 37, nr. 1, 1989. Krueger, R. A., Casey, M. A., Metoda Focus Grup. Ghid practic pentru cercetarea aplicată, trad. de Cristina Popa, Iaşi, Editura Polirom, 2005. Lancy, D. F., The anthropology of childhood. Cherubs, Chattel, Changelings, Cambridge, Cambridge University Press, 2015. Lynch, S. H., Lobo, M. L., Compassion fatigue in family caregivers: a Wilsonian concept analysis, in “Journal of Advanced Nursing”, vol. 68, nr. 9, 2012, pp. 2125–2134. Magheru, M., Cât de eficace şi eficientă este protecţia socială pentru copiii din România?, în „Revista Inovaţia Socială”, nr. 2, 2011, pp. 2–13. Ministerul Muncii Familiei, Protecţiei Sociale şi Persoanelor Vârstnice, Evoluţii în domeniul protecţiei copilului, 2015, disponibil online la http://www.mmuncii.ro/j33/images/buletin_ statistic/copil_sem_I_2015.pdf. Ministerul Muncii, Familiei, Protecţiei Sociale şi Persoanelor Vârstnice, Strategia Naţională pentru protecţia şi promovarea drepturilor copilului 2014–2020, 2014, disponibil online la http:// www.mmuncii.ro/j33/index.php/ro/comunicare/comunicate-de-presa/3670-2015-01-16-cp. Montgomery, H., An Introduction to Childhood. Anthropological Perspectives on Children”s Lives, West Sussex, Wiley-Blackwell, 2009. Morgan, D. L., Focus Groups as Qualitative Research, London, Sage Publications, 1997. Negoita, M., A Model in the Desert: Modernization, Advanced Liberalism, and Child Protection Reform in Postcommunist Romania, in “Politics Society”, vol. 38, nr. 1, 2010, pp. 95–117. Ongari, B., Tomasi, F., Are caregivers” representations of their work connected to the well-being of children attending child-care?, in “Today”s children – tomorrow”s parents”, nr. 39, 2014, pp. 38–48. Pasti, V., Noul Capitalism Românesc, Iaşi, Editura Polirom, 2006. Rorty, A., A Literary Postscript: Characters, Persons, Selves, lndividuals, in A. Rorty (coord.) The Identities of Persons, Berkeley, University of California Press, 1976. Spârleanu, C., Organizaţiile neguvernamentale din România active în domeniul protecţiei copilului. Analiză generală, în „Revista de Asistenţă Socială”, nr. 4, 2010. Stănculescu, M. S., Grigoraş, V., Teşliuc E., Pop V. (coord.), România: Copiii din sistemul de protecie a copilului. Volum de conferinţă, Banca Mondială, Autoritatea Naţională pentru Protecţia Drepturilor Copilului şi Adopţie, UNICEF, 2016, disponibil online la http://www.unicef.ro/ wp-content/uploads/Copiii_din_sistemul_de_protectie_a_copilului .pdf. Ştefăroi, P., Socio-Affective Development Disorders of Institutionalized Child. From The Survival Objective towards the Happiness Objective in Social Work for Children, în „Revista de Asistenţă Socială”, nr. 1–2, 2008. Televiziunea Română TVR, Închisori pentru cei cuminţi. Viaţă de copil în centru de plasament. disponibil online la http://stiri.tvr.ro/inchisori-pentru-cei-cuminti viata-de-copil-in-centru-de- plasament_73211.html. Timmi, S., Taylor, E., ADHD is best understood as a cultural construct, in “The British Journal of Psychiatry”, vol. 184, nr. 1, 2003. Tofan, M., Batculescu, G., Aspecte reglementative si practice privind protectia copilului in Romania, în „Revista de Economie Socială” vol. III, nr. 4, 2013. Twigg, J., Wolkowitz, C., Cohen, R. L., Nettleton S., Conceptualising body work in health and social care, in Twigg, J., Wolkowitz, C., Cohen, R. L., Nettleton S. (coord.), Body Work in Health and Social Care. Critical Themes, New Agendas, Oxford, Wiley-Blackwell, 2011, pp. 1–18. Ţoc, S., Familie, Şcoală şi Succes Şcolar în Învăţământul Liceal Românesc, în „Calitatea Vieţii”, nr. 3, 2016, pp 189–215. UNICEF, At home or in a home? Formal care and adoption of children in Eastern Europe and Central Asia, 2010, disponibil online la https://www.unicef.org/ceecis/At_home_or_in_a_home_ report.pdf. 158 ŞTEFAN LIPAN 20 United Nations Human Rights Council Special Rapporteur, End-of-mission statement on Romania – Philip Alston, 2015, disponibil online la http://www.ohchr.org/EN/NewsEvents/Pages/Display News.aspx?NewsID=16737&LangID=E. US Embassy, Human Rights Report. US Embassy in Bucharest, 2015, disponibil online la http:// romania.usembassy.gov/2015-hrr-en.html. Wu, T., The attention merchants. The epic scramble to get inside our heads, New York, Alfred A. Knopf, 2016. n important aspect of Romania’s modernization project was the restructuring of the childcare system. The large institutions Awere closed and new, small sized ones, were created. One example are the ones called „family type apartments”, where three to eight children live. Moreover, a new regulation based on the enforcement of quality standards and licensing was introduced. This research tries to bring a clearer picture of the effects these shifts have had, having as a point of departure the way the people employed in family type apartments envision their work. They are the ones who spent the most time with the children and the ones who have a major influence in their development. They consider their work to be made up of many different roles, some of them unclear, for which they are held responsible, even though for some of them, they don’t have the proper qualifications. Administrative and bureaucratic activities are seen as occupying too much of their work time, time which could be better spent with educational activities. They also invest a lot of energy in the “emotional labour” they carry out with children. This can lead to exhaustion and can have harmful effects for the relationship they have with children. This article suggests that the restructuring projects introduced so far have not sufficiently taken in consideration employees perspectives and needs, and those of children themselves. Keywords: institutionalized children, child protection re-structuring, family-type apartments, employees perspective on work care. Primit: 27.03.2017 Acceptat: 04.05.2017 